和章都官洞庭詩
作者：劉攽
朝代：宋

paragraphs: 閱水須閱秋水時，洞庭八月爲最宜。
百川湧溢注平曠，倒卷溟海翻天池。
瀟湘沅澧紺碧色，千里一片清瑠璃。
蜀江亦濁遠不雜，正若黄組縈鑑匜。
長風簸軒一何壯，雪浪成山相蹙移。
奔霆擊電恣轟磕，素車白馬交橫馳。
朱垠騁望更無地，翼軫落影光參差。
南極老人坐盤石，赤足皤鬢濯項頤。
修鱗巨鬣出萬族，窟穴鱣鮪泥蛟螭。
身軀長大竟無益，機械利器潛相隨。
但令漁師賈餘勇，冒突死地常安之。
巴蛇斷骨不自免，此曹幺麽何能辭。
秦皇屬車八十一，赭衣伐山豪不羈。
九疑不到二妃泣，聖賢失勢令人悲。
憶登洛陽值摇落，暮霞新月含風漪。
古今光景共一瞬，獨繞四壁觀題詩。
神官威巖鬢似戟，樓船持節森畫旗。
湘靈奔走伺顔色，鼓瑟獻巧招馮夷。
新篇秀句遠爲寄，清風白芷叢余思。
呼兒疊紙作報語，衰老撫事情孳孳。